“Ia kevaka sa tu vata kei Karisito edua na tamata, sa qai buli vou; sa lako tani na veika makawa: raica sa yaco me vou na ka kecega.” 2 Koronica 5:17.
Ni vo tiko e rua na macawa me tekivu tale na vuli ena i karua ni wasewase ni gauna ni vuli mai Buresala, e a yaco e dua na ka e kauta mai na marau levu vei Agnes na luvedrau goneyalewa o Misi Fulutoni. Aya, ni a vakasucu na nona tina ni pusi ka vakasucuma mai e vitu na luvena lalai vinaka. Sa qaravi vinaka sara na tina ni pusi oqo ena ka me kania ena veisiga, ka ra sa yaco kina me tubu totolo ka bulabula na luvena.
Na i matai ni rua na macawa ni vakarorogo nei Miti e vale-ni-vuli sa vaka na ka edau yaco vua e dua na ose e qai domo-dali vakadua. E levu na nona yamoimoi kei na veivukiyaki. E sega ni rawata me dabe vakadua ka vakarorogo. Kuria na kena ca, aya ni laki lewai tiko na veika kece e vakayacora kina, mai vua edua na tamata e vulagi vua. Sa yali na bula galala ni lewai koya vaka i koya e tu mai “nakoro”. Na veika dredre sa mai sotava tu ko ya, sa vakadeitaka kina e lomana ni na sega ni rawa me vosoti cake tiko.
Ena dua na siga, ni bera na gauna ni vakacagicagi, e ka totolo walega na vakalutu-lo nei Miti mai na nona kalasi. Curu yani ki tuba ka yali ena siga taucoko. E tolu taucoko na siga ni nona vakayacora na i vukivuki ko ya. E sega talega ni kilai se evei na vanua e laki tu voli kina.
Ena mataka ni kava ni siga, sa mai vakarogotaka kina vei ira na gone vuli o Misi Fulutoni na rarawa nei Agnes na luvedrau ena vuku ni tolu na nona luve ni pusi eratou sa yali vakaveitarataravi ena loma ni tolu na siga sa sivi. E a tarogi vei ira se bau dua e kila kina edua na ka.
E taura walega edua na gauna lekaleka, sa wali oti tale na leqa ko ya. Kevaka me a bera na kena vaqaqai na yali ni tolu, ke ra a yali vituvitu na luve ni pusi nei “Lewa”.
Sa daulako vakavuni yani ki na vale nei Misi Fulutoni ko Miti ena gauna e dro kina mai vale-ni-vuli, ka laki kauta yadua na luve ni pusi ki na dua na vanua lala, vakarautaki edua na matadravu, vakawaqari na kena buka, tavu kina na manumanu ka kania sara.
“Rau a qai sota na bici kei na kena i kolo”, ka ni a sega ni o Misi Fulutoni duadua, o Agnes talega, erau duitaura na gauna me rau duivosa kina vei Miti ka vukea me raica na ca kei na lolovira ni tovo sa bucina tiko me i vakarau ni nona bula ena gauna mai muri.
Na veituberi vakayalomatua e rau vakayacora vua na veitamani ena mataka ni siga ko ya, sa vakayagataka na Yalo Tabu me vakauqeta na yalona na gonetagane oqo. Ena i matai ni gauna ena nona bula sa qai vaka e yadra mai ena dua na moce lutu. Sa raica rawa na cala e vakayacora ka gadreva me vukei.
O Paula e a vaka sara talega koya na ka e yaco vua. E kaya kina, “A tamata vakaloloma koi au! O cei ena sereki au mai na yago ni mate oqo?” Roma 7:24
E a vuki ena nona leqa. Oqo na ka sa qai kaya e muri, “Au sa vakavinavinaka Vua na Kalou ena vuku ni noda Turaga ko Jisu Karisito.” Roma 7:25
Na kaukauwa vakalou vata ga e a veisautaki Paula mai na nona i tuvaki ni bula makawa ki na bula vou, sa vakayaco ka ena loma i Miti. Tekivu mai na siga ko ya ka lako yani, sa veisau na nona i vakarau ni bula. Sa “viritaka na vatu” ni kena vakabauti na tevoro e a vulica mai vua na nona i tubutubu o Laisiasa. Me kena i sosomi, sa tauri Jisu me nona i Vakabula, ka sa qacoya me bau yacova ka rawata edua na i sausau ni vuli vakalotu.
Namaka na kena i kuri e tarava
Pr Mitieli Nakasami
Picture from “Fulton’s Footprints in Fiji” by Eric Hare, Pacific Press (1985)
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn dan_Latn eng_Latn